b'\n_START_ARTICLE_\nRaps\xc5\xb3 aliejus\n_START_SECTION_\nEruko r\xc5\xabg\xc5\xa1tis\n_START_PARAGRAPH_\nRaps\xc5\xb3 aliejus yra vienas seniausiai naudojam\xc5\xb3 augalini\xc5\xb3 aliej\xc5\xb3, bet istori\xc5\xa1kai buvo naudojamas ribotais kiekiais d\xc4\x97l didelio kiekio eruko r\xc5\xabg\xc5\xa1ties. Techninis raps\xc5\xb3 aliejus gali tur\xc4\x97ti iki 54\xc2\xa0% eruko r\xc5\xabg\xc5\xa1ties._NEWLINE_Tuo tarpu maistinis raps\xc5\xb3 aliejus yra spaustas i\xc5\xa1 selekci\xc5\xa1kai i\xc5\xa1vest\xc5\xb3 raps\xc5\xb3 veisli\xc5\xb3, kuriose min\xc4\x97tos r\xc5\xabg\xc5\xa1ties visai n\xc4\x97ra, arba yra nedidelis, sveikatai nepavojingas kiekis (iki 1\xc2\xa0%). Jungtini\xc5\xb3 Valstij\xc5\xb3 Maisto ir vaist\xc5\xb3 administracija pripa\xc5\xbeino aliej\xc5\xb3 saugiu sveikatai. \xc4\xaestatymais yra ribojamas eruko r\xc5\xabg\xc5\xa1ties kiekis iki 2\xc2\xa0% JAV ir 5\xc2\xa0% Europos S\xc4\x85jungoje. Tokie ma\xc5\xbei eruko r\xc5\xabg\xc5\xa1ties kiekiai nedaro \xc5\xbealos net naujagimi\xc5\xb3 organizmui.\n_START_SECTION_\nGMO\n_START_PARAGRAPH_\nLietuvoje auginti geneti\xc5\xa1kai modifikuot\xc5\xb3 organizm\xc5\xb3 (GMO) neleid\xc5\xbeiama. Lietuvoje auginami ne geneti\xc5\xa1kai modifikuoti, o selekcijos b\xc5\xabdu i\xc5\xa1vesti rapsai. Jie visi\xc5\xa1kai nekenksmingi \xc5\xbemogui. Selekcijos b\xc5\xabdu eruko r\xc5\xabg\xc5\xa1tis buvo pakeista kita, \xc5\xbemogui naudinga oleino riebal\xc5\xb3 r\xc5\xabg\xc5\xa1timi (~60\xc2\xa0%), kuri taip garsina alyvuogi\xc5\xb3 aliej\xc5\xb3 (78\xc2\xa0%). Raps\xc5\xb3 aliejus, kaip ir alyvuogi\xc5\xb3, dar vadinamas oleininiu (d\xc4\x97ka \xc5\xa1ios riebal\xc5\xb3 r\xc5\xabg\xc5\xa1ties) ir yra vienas i\xc5\xa1 stabiliausi\xc5\xb3 oksidacijai skyst\xc5\xb3j\xc5\xb3 aliej\xc5\xb3.\n_START_SECTION_\nRafinavimas\n_START_PARAGRAPH_\nRafinavimo metu pa\xc5\xa1alinamas nemalonus \xc5\xbealiojo aliejaus kvapas, skonis, agrochemikalai ir toksi\xc5\xa1ki sunkieji metalai. V\xc4\x97liau aliejus yra i\xc5\xa1balinamas ir i\xc5\xa1d\xc5\xbeiovinamas. Gaunamas auk\xc5\xa1tos kokyb\xc4\x97s produktas, atitinkantis visus maistiniam aliejui keliamus reikalavimus. Lietuvoje pagamintuose aliejuose nevartojami jokie sintetiniai priedai, apsaugantys juos nuo gedimo.\n_START_SECTION_\nLaikymas\n_START_PARAGRAPH_\nNetinkamai laikant ir vartojant aliej\xc5\xb3, labai reikalingos \xc5\xbemogaus organizmui polineso\xc4\x8diosios riebal\xc5\xb3 r\xc5\xabg\xc5\xa1tys oksiduojasi, tod\xc4\x97l aliej\xc5\xb3 laikyti reikia sandariai u\xc5\xbedaryt\xc4\x85, tamsioje, v\xc4\x97sioje vietoje. Tokiomis s\xc4\x85lygomis jis gali b\xc5\xabti laikomas iki met\xc5\xb3.\n_START_SECTION_\nLietuvoje\n_START_PARAGRAPH_\nLietuvoje raps\xc5\xb3 aliejus maistiniams tikslams prad\xc4\x97tas gaminti nuo 1986\xc2\xa0m. Raps\xc5\xb3 aliejus gaminamas i\xc5\xa1 raps\xc5\xb3 Brassica napus, Brassica campestris, Brassica juncea, Brassica tourfortii r\xc5\xab\xc5\xa1i\xc5\xb3.'